18. ΑΠΟΦΑΣΙΣ ΥΠΟΥΡΓΟΥ ΕΘΝ. ΠΑΙΔΕΙΑΣ ΚΑΙ ΘΡΗΣΚΕΥΜΑΤΩΝ Αριθ. 49420 της 14 Μαρτ./6 Μαΐου  1964 (ΦΕΚ Β΄ 163) Περί καθορισμού των γενικών και ειδικών προσόντων των διδασκάλων των διδασκόντων εις τα Τουρκικά μειονοτικά σχολεία της Δυτικής Θράκης. Έχοντες υπ’ όψει το άρθρ. 6 του Ν.Δ. 3065/1954 «περί τρόπου ιδρύσεως και λειτουργίας Τουρκικών σχολείων Στοιχειώδους Εκπαιδεύσεως κλπ.» εν συνδυασμώ προς τας διατάξεις του Νόμ. 3200/1955 «περί διοικητικής αποκεντρώσεως», αποφασίζομεν: 1.Καθορίζομεν τα γενικά και ειδικά προσόντα των διδασκάλων των Τουρκιστί διδασκομένων μαθημάτων εις τα Τουρκικά μειονοτικά σχολεία Δυτικής Θράκης, ως ακολούθως: Α΄.Γενικά προσόντα: 1)Να κέκτηνται την Ελληνικήν Ιθαγένειαν, 2)να έχωσιν εκπληρώσει τας στρατιωτικάς των υποχρεώσεις ή νομίμως να έχωσιν απαλλαγή τούτων ή να ευρίσκωνται νομίμως εκτός του στρατεύματος, 3)να μη έχωσι καταδικασθή εις οιανδήποτε ποινήν επί κλοπή, υπεξαιρέσει, απάτη, βιασμώ, πλαστογραφία και εγκλήματι κατά των ηθών ή να μη είναι υπόδικοι δια τελεσιδίκου βουλεύματος παραπεμφθέντες επί κακουργήματι κλπ., 4)να μη έχωσι στερηθή των πολιτικών των δικαιωμάτων συνεπεία καταδίκης, 5)να είναι υγιείς, 6)να έχωσι το προσήκον ήθος και να είναι υγιών κοινωνικών φρονημάτων και 7)να γνωρίζωσι καλώς την Ελληνικήν γλώσσαν, κατά βεβαίωσιν εκδιδομένην υπό εξεταστικής Επιτροπής οριζομένης δι’ αποφάσεως του Υπουργού Εθνικής Παιδείας, κατόπιν εξετάσεως υπ’ αυτής των υποψηφίων, ενεργουμένης κατά μήνα Σεπτέμβριον εκάστου έτους. Β΄.Ειδικά προσόντα: 1)Πτυχίον Παιδαγωγικής Ακαδημίας ή διδασκαλείου δημοτικής εκπαιδεύσεως, 2)απολυτήριον γυμνασίου ή άλλης Σχολής Μέσης Εκπαιδεύσεως ή απολυτήριον (πτυχίον) των εν Κομοτηνή και Εχίνω Ιεροσπουδαστηρίων (Μενδρεσέ), 3)απολυτήριον ημιγυμνασίου, 4)ελλείψει εχόντων τα προσόντα των προηγουμένων περιπτώσεων απόφοιτοι των εξαταξίων δημοτικών Τουρκικών σχολείων των πόλεων Ξάνθης, Κομοτηνής και Χρύσης, κατά προτίμησιν δε οι έχοντες πολυετή ευδόκιμον προϋπηρεσίαν. Προκειμένου περί υποψηφίων εχόντων απολυτήριον Ελληνικού σχολείου Μέσης Εκπαιδεύσεως ή του Λυκείου Κομοτηνής δεν απαιτείται η υποβολή της κατά την προηγουμένην παράγραφον βεβαιώσεως περί κατοχής της Ελληνικής γλώσσης. Ως προς τον τρόπον και την διαδικασίαν της προσλήψεως των ανωτέρω διδασκάλων ισχύουν τα δια της υπ’ αριθ. Ε.Π. 3835 της 8 Αυγ. 1955 οριζόμενα. Η παρούσα δημοσιευθήτω δια της Εφημερίδος της Κυβερνήσεως. 